b"\n_START_ARTICLE_\nIsabel Ventosa i Roig\n_START_SECTION_\nBiografia\n_START_PARAGRAPH_\nIsabel Ventosa era una jove vilanovina que, durant l'epid\xc3\xa8mia de c\xc3\xb2lera de 1854, que provoc\xc3\xa0 un miler de morts a Vilanova, comen\xc3\xa7\xc3\xa0 a tenir cura dels malalts i altres pobres, en un moment que no hi havia prou recursos per atendre'ls. Dos anys despr\xc3\xa9s, per continuar la seva vocaci\xc3\xb3, entr\xc3\xa0 en la Causa Pia Francesc Darder, associaci\xc3\xb3 seglar de dones les membres de la qual es comprometien a viure en comunitat i a assistir com a infermeres les malaltes de l'Hospital de la Santa Creu de Barcelona. El mateix any 1856, per\xc3\xb2, el govern espanyol confisc\xc3\xa0 els b\xc3\xa9ns de la Causa Pia: les associades deixaren de treballar a l'hospital i hagueren de guanyar-se la vida tenint cura de malalts a domicili._NEWLINE_Isabel hi havia ingressat pensant que es tractava d'una congregaci\xc3\xb3 religiosa i en veure que no ho era, va voler marxar, per\xc3\xb2 el seu director espiritual li recoman\xc3\xa0 que hi continu\xc3\xa9s, i Isabel volgu\xc3\xa9 aprofitar l'associaci\xc3\xb3 per convertir-la en una congregaci\xc3\xb3 religiosa. Fou nomenada superiora de la comunitat i tingu\xc3\xa9 una destacada actuaci\xc3\xb3 en l'assist\xc3\xa8ncia a les v\xc3\xadctimes d'una nova epid\xc3\xa8mia de c\xc3\xb2lera que assol\xc3\xa0 Barcelona el 1885._NEWLINE_L'acci\xc3\xb3 de Ventosa per a transformar l'associaci\xc3\xb3 en institut religi\xc3\xb3s tingu\xc3\xa9 un primer reconeixement quan fou acceptat el seu ingr\xc3\xa9s dins el Tercer Orde Regular de Sant Francesc. Les primeres constitucions de l'institut, anomenat de les Terci\xc3\xa0ries Franciscanes de la Nativitat de Nostra Senyora, conegudes com a Darderes, foren redactades pel bisbe de la Seu d'Urgell, Salvador Casa\xc3\xb1as i Pag\xc3\xa8s, el 1894. Foren aprovades l'11 d'abril de 1896, un any despr\xc3\xa9s de la mort de la fundadora, el 2 d'abril de 1895."